section_heading: Erotski prizori, mrtve prirode i pejsaži
paragraph_text: Veoma bliski temama lova i genre-scenama bili su i nizovi slika s prikazima šumskih pejsaža poput Krajolika kod Puit Noira blizu Ornansa iz 1872. godine. No osim šumskih krajolika, Courbet je slikao i veličanstvene prikaze s morskim krajolicima. Vrijeme provedeno na obali Normandije te uz jezera u Švicarskoj potaknulo ga je da oslika nizove s prikazima morskih valova, obala, neba te zalazaka sunca kao što su prikazani na slikama poput Vala iz 1869. godine ili Zalazak sunca na jezeru Leman iz 1874. godine. Brojni Courbetovi prikazi krajolika upravo odražavaju umjetnikove misli: "Ljepota koju priroda pruža je superiorna svim umjetničkim konvencijama. Ljepota je poput istine – ovisi o vremenu u kojem čovjek živi i o pojedincu sposobnom razumjeti je." Courbet također niže slike s motivom mrtve prirode na kojima realistično prikazuje cvijeće kao, na primjer, na slici Buket cvijeća u vazi iz 1862. ili na Rascvjetaloj grani jabuke iz 1872. godine ili radi prikaze s voćem poput Mrtve prirode s voćem iz iste godine.